text: Naturen fejres ved Karlsgårde
  08 september 2013 kl. 11.24
  Karlsgårde Dag faldt søndag sammen med naturens dag. I Karlsgårde nær Varde stod masser af frivillige klar til at give de besøgende en naturoplevelse.
  Den 80 hektar store sø er en kunstig sø, der blev anlagt i 1920'erne i forbindelse med opførelsen af vandkraftværker Karlsgårdeværket.
  Søen får vand fra Holme Å og Varde Å gennem et ca. 17 kilometer langt kanalsystem.
  I perioden mellem 2. Verdenskrig og 2010 fik søen også tilført vand fra Ansager Kanal, men i dag er søen ført tilbage til sin oprindelse som led i naturgenopretningen af Varde Å.
  Selv om søen er menneskeskabt, har naturen indtaget den. Den har et rigt fugleliv med blandt andet isfugle.
  Besøgende kunne søndag se, at store dele af heden ved søen er blevet ryddet for træer og buske for at sikre det åbne hedeareal, som efterhånden er blevet en sjældenhed i Danmark.
  190 frivillige fra 40 lokale foreninger står søndag for en række arrangementer ved søen. Blandt andet ligger robåde, kajakker og kanoer klar til de besøgende ved søen.
  Naturens Dag bliver markeret med en lang række arrangementer landet over.
  